Nkata Joe a nga ri munhu wo landzelela nuna wa yena lomu a a famba a ganga kona. Leswo Joe se a a ri ni miti mimbirhi a a swi twile hi mahungundlela.A va hamba va ta n'wi kucetela vavasati lava a va swi navela leswaku Joe a gangisa vona leswaku na vonava ta dyela-vu. A va n'wi nyikaswitsundzuxo swo hambana leswi a swi n'wi hlohletela leswaku a ya lwa na Dudu. Siku rin'wana manana a ndzi vitana. Ndzi nghena endlwini. Ndzi kuma a tshamile na nuna loyi. Va tshamile kusuhi na kusuhi swinene. 'A ndzi ku vitaneli swo karhata n'wananga. Ndzi lava ku ku tivisa munhu loyi a nga ta hi hlayisa laha kaya tani hileswi u tivaka leswaku tata wa wena u hi siyile. Hi yena a nga ta hi fulelela yindlu loko yi hahlukile, a hi pfuna ku tenga milandzu loko yi ri kona, a hi tsemela timhandzi loko swi laveka - hi ku komisa u ta tirha mintirho hinkwayo leyi a yi tirhiwa hi tata wa wena laha kaya. Hi marito man'wana u sivile tata wa wena. Loko u n'wi languta vona tata wa wena eka yena. Hi yena tata wa wena.' Wa tiva, ndzi hlundzuka ngopfu. Wanuna loyi a basisa rito ra yena. A vula leswaku a a ta ndzi hlayisa swinene. A vula leswaku a ku ri nkarhinyana a xopela mahanyelo ya mina kutani a a tiva leswi a ndzi swi tsakela na leswi a ndzi nga swi tsakeli. Wa tiva, ndzi vila. Masiku ma tswala masiku. Ndzi swi vona leswaku wanuna loyi a ndzi nga n'wi rhandzi na swintsongo. A a nga ta pfuka a vile tata wa mina. Ndzi hlambanya! Ndzi n'wi vondzoka ku va a ri nuna wa mana wa mina. Ndzi n'wi venga. Minkarhi yin'wana loko ndzi twa va ri ku buleni na manana, va va va hleka, ndzi nghena endlwini ya mina ndzi rila. Ndzi phupha xikhuvi. Mihloti yi halaka. Ndzi tipfumelela ku rila. Wa tiva, loko hi tshuka hi hlanganile hi ri vambirhi, manana a nga ri kona, a ku ka mina 'Yaa, mtwana!'. Ndzi pfumelela hansi, hi rito ro vomba. Hi rin'wana siku ndzo tibyela ku va kongoma. Ndzo nghena endlwini va ri ku dyeni ka vuswa na matomani. A va phema vuswa ka ndyelo yin'we, va xeva ka ndyelo yin'we. Va dya va ri karhi va bula, va hleka. Ndzi fika ndzi tshama. Va miyela va ndzi languta. 'Hi losile mntwana!' Wanuna wa kona a ndzi xeweta. Ndzi n'wi honisa. Ndzi luma nomo. 'Tata wa wena wa ku xeweta,' ku vula manana. 'Manana, ndzi tela ku mi byela leswaku a ndzi swi lavi leswaku munhu loyi a va tata wa mina. Na laha kaya a ndza ha lavi ku n'wi vona.' Wanuna wa kona a ku thukwa. Ndzi vona a languta manana. Manana a ntlokola: 'N'wana ndzina wa delela! U mani wena u nga ta ba nawu laha kaya ka mina. Na vanhu lavakulu a wu xiximi he' a virile. Kambe a ndzi titwa leswaku a a nga ri kona munhu loyi a a ta hlundzuka ku tlula mina hi nkarhi wa kona. Wa tiva, ndzi suka ndzi yima, milomo ya mina yi ri karhi yi tshavatana. Ndzi ku ka vona 'Ndzi hetile, ndzi nga ka ndzi nga ha vulavuli nakambe.' Ndzi huma, ndzi famba?